CELEX: 32020D1347
Language: lv
Date: 2020-09-25 00:00:00
Title: Padomes Īstenošanas lēmums (ES) 2020/1347 (2020. gada 25. septembris), ar ko Spānijas Karalistei saskaņā ar Regulu (ES) 2020/672 piešķir pagaidu atbalstu bezdarba risku mazināšanai ārkārtas situācijā pēc Covid-19 uzliesmojuma

29.9.2020   
               
               
                  LV
               
               
                  Eiropas Savienības Oficiālais Vēstnesis
               
               
                  L 314/24
               
            
         PADOMES ĪSTENOŠANAS LĒMUMS (ES) 2020/1347
         (2020. gada 25. septembris),
         ar ko Spānijas Karalistei saskaņā ar Regulu (ES) 2020/672 piešķir pagaidu atbalstu bezdarba risku mazināšanai ārkārtas situācijā pēc Covid-19 uzliesmojuma
         EIROPAS SAVIENĪBAS PADOME,
         ņemot vērā Līgumu par Eiropas Savienības darbību,
         ņemot vērā Padomes Regulu (ES) 2020/672 (2020. gada 19. maijs), ar ko izveido Eiropas pagaidu atbalsta instrumentu bezdarba risku mazināšanai ārkārtas situācijā (SURE) pēc Covid-19 uzliesmojuma (1), un jo īpaši tās 6. panta 1. punktu,
         ņemot vērā Eiropas Komisijas priekšlikumu,
         tā kā:
         
                     (1)
                  
                  
                     Spānija 2020. gada 3. augustā lūdza Savienības finansiālo palīdzību, lai papildinātu valsts centienus novērst Covid-19 uzliesmojuma ietekmi un reaģētu uz tā sociālekonomiskajām sekām darba ņēmējiem un pašnodarbinātajiem.
                  
               
                     (2)
                  
                  
                     Paredzams, ka Covid-19 uzliesmojums un Spānijas īstenotie ārkārtas pasākumi slimības uzliesmojuma un tā sociālekonomiskās un ar veselību saistītās ietekmes ierobežošanai dramatiski ietekmēs publiskās finanses. Saskaņā ar Komisijas 2020. gada pavasara prognozi bija sagaidāms, ka Spānijas vispārējās valdības budžeta deficīts un parāds līdz 2020. gada beigām būs attiecīgi 10,1 % un 115,6 % no iekšzemes kopprodukta (IKP). Saskaņā ar Komisijas 2020. gada vasaras starpposma prognozi tiek prognozēts, ka Spānijas IKP 2020. gadā samazināsies par 10,9 %.
                  
               
                     (3)
                  
                  
                     Covid-19 uzliesmojums ir imobilizējis būtisku darbaspēka daļu Spānijā. Tas izraisīja publisko izdevumu pēkšņu un būtisku pieaugumu Spānijā saistībā ar saīsināta darba laika shēmu, līdzīgām shēmām, kas īpaši paredzētas pašnodarbinātajiem un tūrisma nozarē nodarbinātām personām, un atbalstu sabiedrības veselības aizsardzības pasākumiem, kā izklāstīts 4.–9. apsvērumā.
                  
               
                     (4)
                  
                  
                     Konkrētāk, ar “Karaļa dekrētlikumu Nr. 8/2020”, “Karaļa dekrētlikumu Nr. 11/2020” un “Karaļa dekrētlikumu Nr. 24/2020”, kas minēti Spānijas 2020. gada 3. augusta pieprasījumā, tika ieviesta algu kompensācija līdz 70 % apmērā no darbinieku pamatalgas darbiniekiem, kuri bija iekļauti saīsinātā darba laika shēmā ERTE (Expediente de Regulación Temporal de Empleo). Kompensācijas maksimālais apmērs ir 1 098,09 EUR mēnesī, ko var palielināt līdz 1 254,96 EUR mēnesī vai 1 411,83 EUR mēnesī atkarībā no saņēmēja apgādājamo bērnu skaita.
                  
               
                     (5)
                  
                  
                     Iestādes ir ieviesušas arī pilnīgu vai daļēju atbrīvojumu no sociālā nodrošinājuma iemaksām atkarībā no darba devēja lieluma un gada mēneša attiecībā uz darbiniekiem, kas piedalās ERTE. Atbrīvojums rada valdībai nesaņemtos ieņēmumus, kurus Regulas (ES) 2020/672 īstenošanas nolūkā var uzskatīt par līdzvērtīgiem publiskiem izdevumiem.
                  
               
                     (6)
                  
                  
                     Iestādes ir izveidojušas “darbības pārtraukšanas” (t. i., pilnīga vai daļēja pašnodarbinātības apturēšana) pabalstu pašnodarbinātajiem un ar to saistītus atbrīvojumus no sociālā nodrošinājuma iemaksām. Pasākums paredz mēneša maksājumus, kamēr uzņēmumi ir jāslēdz vai, ja tie ir atvērti, – apgrozījums ir samazināts par vairāk nekā 75 %.
                  
               
                     (7)
                  
                  
                     Ir ieviesti arī īpaši atbalsta pasākumi, kas ietver pabalstus un atbrīvojumus no sociālās nodrošināšanas iemaksām darbiniekiem, kuri piedalās ERTE, “pastāvīgiem sezonas strādniekiem”, kuri nav spējuši atjaunot savas darbības plānotajos datumos Covid-19 uzliesmojuma dēļ, pamatojoties uz “Karaļa dekrētlikumu Nr. 15/2020” un piemērojot “Karaļa dekrētlikumu 8/2020”, kas minēti Spānijas 2020. gada 3. augusta pieprasījumā.
                  
               
                     (8)
                  
                  
                     Ar “Karaļa dekrētlikumu Nr. 8/2019”, “Karaļa dekrētlikumu Nr. 12/2019”, “Karaļa dekrētlikumu Nr. 7/2020” un “Karaļa dekrētlikumu Nr. 25/2020”, kas minēti Spānijas 2020. gada 3. augusta pieprasījumā, darba devējiem ir noteikts atbrīvojums no sociālā nodrošinājuma iemaksu veikšanas (par 50 %), lai atbalstītu “darbvietu saglabāšanu tūrisma nozarē” ārkārtas stāvokļa laikā un pēc tā, vienlaikus saglabājot minimālo sociālās aizsardzības līmeni vairākām darba ņēmēju kategorijām. Vidējie kopējie mēneša izdevumi un to personu skaits, par kurām uzņēmumi ir saņēmuši subsīdijas, kopā rada vidējos izdevumus uz vienu personu mēnesī aptuveni 192 EUR apmērā.
                  
               
                     (9)
                  
                  
                     Visbeidzot, Spānija, pamatojoties uz “Karaļa dekrētlikumu Nr. 6/2020” un “Karaļa dekrētlikumu Nr. 13/2020”, kas minēti Spānijas 2020. gada 3. augusta pieprasījumā, ir pagarinājusi veselības pabalstus darba ņēmējiem, kas neierodas darbā Covid-19 dēļ (darba ņēmēji, kas atrodas vai nu profilaktiskā izolācijā, vai ir inficēti). Pasākums ir līdzīgs shēmai attiecībā uz nelaimes gadījumiem darbā (t. i., pabalsti ir dāsnāki, un tos izmaksā Sociālās apdrošināšanas fonds, sākot no pirmās prombūtnes dienas), pabalsti nepārsniedz 75 % no pamatalgas.
                  
               
                     (10)
                  
                  
                     Spānija atbilst Regulas (ES) 2020/672 3. pantā izklāstītajiem nosacījumiem finansiālās palīdzības pieprasīšanai. Spānija ir sniegusi Komisijai atbilstošus pierādījumus par to, ka faktiskie un plānotie publiskie izdevumi no 2020. gada 1. februāra ir palielinājušies par 23 803 573 600 EUR sakarā ar valsts pasākumiem, kas veikti, lai novērstu Covid-19 uzliesmojuma sociālekonomisko ietekmi. Palielinātā summa, kas tieši saistīta ar saīsināta darba laika shēmu ERTE un līdzīgiem pasākumiem, kuri īpaši paredzēti pašnodarbinātajiem un darba ņēmējiem tūrisma nozarē, ir pēkšņs un būtisks pieaugums, jo piepeši un bezprecedenta kārtā ir palielinājies to saņēmēju skaits, uz kuriem attiecas minētās shēmas, un ar tām saistīto pabalstu apmērs Spānijā. Spānija plāno finansēt 1 660 000 000 EUR no palielinātās izdevumu summas, izmantojot Savienības fondus.
                  
               
                     (11)
                  
                  
                     Komisija saskaņā ar Regulas (ES) 2020/672 6. pantu ir apspriedusies ar Spāniju un pārbaudījusi faktisko un plānoto publisko izdevumu pēkšņo un būtisko pieaugumu, kas tieši saistīts ar saīsināta darba laika shēmām un līdzīgiem pasākumiem, kā arī ar attiecīgo pasākumu sabiedrības veselības aizsardzības jomā ieviešanu Covid-19 uzliesmojuma ietekmē, kas minēts 2020. gada 3. augusta pieprasījumā.
                  
               
                     (12)
                  
                  
                     Tādēļ būtu jāsniedz finansiāla palīdzība, lai palīdzētu Spānijai novērst Covid-19 uzliesmojuma izraisīto smago ekonomisko traucējumu sociālekonomiskās sekas. Lēmumi par maksājumu un to daļu termiņiem, apmēru un veikšanu Komisijai būtu jāpieņem ciešā sadarbībā ar valsts iestādēm.
                  
               
                     (13)
                  
                  
                     Šim lēmumam nebūtu jāskar to procedūru iznākums, kas var tikt veiktas saistībā ar iekšējā tirgus darbības traucējumiem, jo īpaši saskaņā ar Līguma 107. un 108. pantu. Tas neatbrīvo dalībvalstis no prasības saskaņā ar Līguma 108. pantu ziņot Komisijai par potenciālajiem valsts atbalsta gadījumiem.
                  
               
                     (14)
                  
                  
                     Spānijai būtu regulāri jāinformē Komisija par plānoto publisko izdevumu īstenošanu, lai Komisija varētu novērtēt, cik lielā mērā Spānija ir īstenojusi minētos izdevumus.
                  
               
                     (15)
                  
                  
                     Lēmums par finansiālās palīdzības sniegšanu ir pieņemts, ņemot vērā Spānijas esošās un gaidāmās vajadzības, kā arī finansiālās palīdzības pieprasījumus saskaņā ar Regulu (ES) 2020/672, ko jau ir iesniegušas vai plāno iesniegt citas dalībvalstis, vienlaikus piemērojot vienlīdzīgas attieksmes, solidaritātes, samērīguma un pārredzamības principus. Aizdevuma summa turklāt ir noteikta, lai nodrošinātu atbilstību prudenciālajiem noteikumiem, kas piemērojami aizdevumu portfelim, kā noteikts Regulā (ES) 2020/672,
                  
               IR PIEŅĒMUSI ŠO LĒMUMU.
         
            1. pants
            Spānija atbilst Regulas (ES) 2020/672 3. pantā izklāstītajiem nosacījumiem.
         
         
            2. pants
            
               1.   Savienība dara pieejamu Spānijai aizdevumu, kura maksimālais apmērs ir 21 324 820 449 EUR. Aizdevuma maksimālais vidējais termiņš ir 15 gadi.
            
            
               2.   Ar šo lēmumu piešķirtās finansiālās palīdzības pieejamības periods ir 18 mēneši, sākot no pirmās dienas pēc šā lēmuma spēkā stāšanās.
            
            
               3.   Komisija piešķir Savienības finanšu palīdzību Spānijai ne vairāk kā desmit daļās. Vienu daļu var izmaksāt vienā vai vairākos maksājumos. Pirmās daļas maksājumu atmaksas termiņi var būt ilgāki nekā maksimālais vidējais termiņš, kas minēts 1. punktā. Šādos gadījumos turpmāko maksājumu atmaksas termiņus nosaka tā, lai maksimālais vidējais termiņš, kas minēts 1. punktā, ir ievērots, tiklīdz visas daļas ir izmaksātas.
            
            
               4.   Pirmo daļu izmaksā pēc tam, kad stājies spēkā aizdevuma līgums, kas paredzēts Regulas (ES) 2020/672 8. panta 2. punktā.
            
            
               5.   Spānija sedz Savienības finansējuma izmaksas, kas minētas Regulas (ES) 2020/672 4. pantā, par katru daļu un visas Savienības maksas, izmaksas un izdevumus, kas izriet no jebkura finansējuma attiecībā uz aizdevumu, kas piešķirts saskaņā ar 1. punktu.
            
            
               6.   Komisija lemj par daļu apmēru un izmaksāšanu, kā arī par maksājumu apmēru.
            
         
         
            3. pants
            Spānija var finansēt šādus pasākumus:
            
                        a)
                     
                     
                        saīsināta darba laika shēmu ERTE (Expediente de Regulación Temporal de Empleo) darbiniekiem, kā paredzēts “Karaļa 17. marta dekrētlikumā Nr. 8/2020” (II nodaļa, 22.–28. pants), “Karaļa 12. maija dekrētlikumā Nr. 18/2020” un “Karaļa 26. jūnija dekrētlikumā Nr. 24/2020” (1.–7. pants);
                     
                  
                        b)
                     
                     
                        sociālās nodrošināšanas iemaksu ārkārtas pasākumus darbiniekiem, uz kuriem attiecas ERTE, kā paredzēts “Karaļa 17. marta dekrētlikumā Nr. 8/2020” (II nodaļa, 22.–28. pants), “Karaļa 12. maija dekrētlikumā Nr. 18/2020” (1.–4. pants) un “Karaļa 26. jūnija dekrētlikumā Nr. 24/2020” (I nodaļa, 4. pants un papildu noteikums Nr. 1);
                     
                  
                        c)
                     
                     
                        “darbības pārtraukšanas” pabalstu un ar to saistītos atbrīvojumus no sociālā nodrošinājuma iemaksām, kā paredzēts “Karaļa 17. marta dekrētlikumā Nr. 8/2020” (17. pants), kas grozīts ar “Karaļa 31. marta dekrētlikumu Nr. 11/2020” (galīgais noteikums Nr. 1.8) un “Karaļa 26. jūnija dekrētlikumu Nr. 24/2020” (8., 9. un 10. pants);
                     
                  
                        d)
                     
                     
                        atbalsta shēmu “pastāvīgiem sezonas strādniekiem”, kā paredzēts “Karaļa 21. aprīļa dekrētlikumā Nr. 15/2020” (galīgais noteikums Nr. 8), un piemērojot “Karaļa 17. marta dekrētlikumu Nr. 8/2020” (24. pants);
                     
                  
                        e)
                     
                     
                        darba devēju daļēju atbrīvojumu no sociālā nodrošinājuma iemaksām, lai atbalstītu “darbvietu saglabāšanu tūrisma nozarē”, kā paredzēts “Karaļa 8. marta dekrētlikumā Nr. 8/2019”, “Karaļa 11. oktobra dekrētlikumā Nr. 12/2019”, “Karaļa 12. marta dekrētlikumā Nr. 7/2020” (13. pants) un “Karaļa dekrētlikumā Nr. 25/2020” (galīgais noteikums Nr. 4);
                     
                  
                        f)
                     
                     
                        veselības pabalstus darba ņēmējiem, kas neierodas darbā Covid-19 dēļ, kā paredzēts “Karaļa 10. marta dekrētlikumā Nr. 6/2020” (5. pants), “Karaļa 7. aprīļa dekrētlikumā Nr. 13/2020” (galīgais noteikums Nr. 1) un “Karaļa 4. augusta dekrētlikumā Nr. 27/2020” (galīgais noteikums Nr. 10).
                     
                  
         
            4. pants
            Spānija informē Komisiju līdz 2021. gada 30. martam un pēc tam ik pēc sešiem mēnešiem par plānoto publisko izdevumu īstenošanu līdz brīdim, kad šie plānotie publiskie izdevumi ir pilnībā īstenoti.
         
         
            5. pants
            Šis lēmums ir adresēts Spānijas Karalistei.
            Šis lēmums stājas spēkā dienā, kad tas paziņots adresātam.
         
         
            6. pants
            Šo lēmumu publicē Eiropas Savienības Oficiālajā Vēstnesī.
            
         
         
            Briselē, 2020. gada 25. septembrī
            
               
                  Padomes vārdā –
               
               
                  priekšsēdētājs
               
               M. ROTH
            
         
         
            (1)  OV L 159, 20.5.2020., 1. lpp.